Povzetek mnenja evropskega nadzornika za varstvo podatkov o sklenitvi trgovinskega sporazuma med EU in Združenim kraljestvom ter sporazuma o izmenjavi tajnih podatkov med EU in Združenim kraljestvom

(Celotno besedilo mnenja je na voljo v angleščini, francoščini in nemščini v spletišču ENVPwww.edps.europa.eu)

(2021/C 168/02)

Evropska komisija je 26. decembra 2020 sprejela predlog sklepa Sveta o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma glede varnostnih postopkov pri izmenjavi in varovanju tajnih podatkov med Evropsko unijo ter Združenim kraljestvom Velika Britanija in Severna Irska.

Pričakuje se, da se bo tesno sodelovanje med EU in Združenim kraljestvom nadaljevalo, zato ENVP pozdravlja sporazuma o trgovini in sodelovanju ter o varnostnih postopkih pri izmenjavi in varovanju tajnih podatkov, ki sta ju podpisala Unija in Združeno kraljestvo. Še zlasti je zadovoljen, ker je eden ključnih elementov sporazuma o trgovini in sodelovanju spoštovanje in varovanje človekovih pravic. V omenjenem sporazumu pozdravlja tudi zavezo pogodbenic o zagotavljanju visoke ravni varstva osebnih podatkov.

ENVP se zaveda posebnih okoliščin, v katerih so potekali pogajanja in sklenitev sporazumov, ter posebnih preteklih in prihodnjih odnosov med Združenim kraljestvom in EU.

Glede določb na področju trgovine ENVP obžaluje, da sporazum o trgovini in sodelovanju ne odraža zvesto horizontalnih „določb EU o čezmejnem pretoku podatkov ter varstvu osebnih podatkov in zasebnosti iz naslova o digitalni trgovini v trgovinskih sporazumih EU“, ki jih je leta 2018 potrdila Evropska komisija. Zaradi sprememb horizontalnih določb in zaradi nekaterih drugih določb sporazuma o trgovini in sodelovanju se poraja dvom, ali bo avtonomija EU glede temeljnih pravic do varstva podatkov in zasebnosti pri digitalni trgovini zares zagotovljena.

ENVP je dolgo časa vztrajal, da varstvo osebnih podatkov ne more biti predmet pogajanj v okviru trgovinskih sporazumov EU, ker je v Uniji temeljna pravica. Samo EU lahko odloča, kako se bo izvajalo varstvo temeljnih pravic, ki je določeno v pravu Unije. Unija ne more in ne sme sprejemati nobenih mednarodnih trgovinskih obveznosti, ki niso združljive z notranjo zakonodajo o varstvu podatkov. Dialogi o varstvu podatkov in trgovinska pogajanja s tretjimi državami se lahko dopolnjujejo, vendar morajo potekati ločeno. Pretok osebnih podatkov med EU in tretjimi državami mora potekati s pomočjo mehanizmov iz zakonodaje EU o varstvu podatkov. ENVP zato Komisijo poziva, naj vnovič potrdi svojo zavezo, da so horizontalne določbe edina podlaga za prihodnje trgovinske sporazume med EU in tretjimi državami ter da varstvo osebnih podatkov in pravica do zasebnosti ne bosta predmet pogajanj.

Kar zadeva kazenski pregon in pravosodno sodelovanje v kazenskih zadevah, ENVP Komisiji izreka pohvalo, da je v sporazum o trgovini in sodelovanju vključila zaščitne ukrepe za varstvo podatkov, ki so zaradi občutljivosti tovrstnega sodelovanja še toliko pomembnejši. Hkrati pa obžaluje, da nekateri zaščitni ukrepi manjkajo, zlasti v splošnih določbah, v katerih ni niti kategorizacije posameznikov, na katere se nanašajo osebni podatki, kot je določena v členu 6 direktive o varstvu podatkov pri preprečevanju, odkrivanju in preiskovanju kaznivih dejanj (v nadaljnjem besedilu: direktive o kazenskem pregonu), niti podrobnejših in učinkovitejših zaščitnih ukrepov za nadaljnje prenose osebnih podatkov, ter v razdelku, ki se nanaša na prümski okvir. ENVP bi si poleg tega želel, da bi bilo prehodno obdobje za izbris podatkov iz evidence podatkov o potnikih krajše od 3 let, pa tudi, da bi sporazum vseboval seznam hudih kaznivih dejanj. Dalje predlaga, da je treba za vse prihodnje spremembe prümskega okvira, ki bi jih sklenile uvesti države članice in bi pomenile dodatne zaščitne ukrepe, zagotoviti, da se v celoti vključijo v sporazum, obe pogodbenici pa morata omenjene spremembe nato tudi izvajati.

ENVP poudarja, da mora začasna določba o prenosu osebnih podatkov iz EU v Združeno kraljestvo ostati izreden mehanizem in ne sme postati precedenčni primer za prihodnje sporazume o trgovini in sodelovanju z drugimi tretjimi državami.

ENVP pričakuje, da se bo z njim opravilo posvetovanje o kakršnem koli predlogu ali priporočilu Svetu v skladu s členom 218 PDEU o začetku pogajanj glede vseh prihodnjih dopolnitvenih sporazumov, ki vplivajo na varstvo pravic in svoboščin posameznikov pri obdelavi osebnih podatkov.

Nenazadnje se zdi, da so pri pripravi sporazuma o trgovini in sodelovanju predpostavili, da se bodo na podlagi splošne uredbe o varstvu podatkov in direktive o kazenskem pregonu izdali sklepi o ustreznosti (in ostali veljavni v bližnji prihodnosti). ENVP bi zato želel spomniti na svoje priporočilo iz mnenja 2/2020, naj Unija sprejme ukrepe za pripravo na vse možne primere, tudi na tiste, kadar sklep o ustreznosti sploh ne bi bil sprejet ali kadar bi bil sprejet samo v zvezi z nekaterimi področji.

1. UVOD

1. Evropska unija (EU) in Združeno kraljestvo Velika Britanija in Severna Irska (v nadaljnjem besedilu: Združeno kraljestvo) sta 30. decembra 2020 podpisala sporazum o trgovini in sodelovanju ter sporazum o varnostnih postopkih za izmenjavo in varovanje tajnih podatkov ( 1 )

2. Sporazuma se začasno uporabljata od 1. januarja 2021 do zaključka postopkov, potrebnih za začetek njune veljavnosti ( 2 ) . V skladu s sporazumom o trgovini in sodelovanju se sporazuma prenehata začasno uporabljati najpozneje 28. februarja 2021 ali na drug datum, ki ga določi Partnerski svet ( 3 )

3. Evropska komisija se je 25. januarja 2021 v skladu s členom 42(1) Uredbe (EU) št. 2018/1725 posvetovala z ENVP o svojem predlogu sklepa Sveta o sklenitvi omenjenih sporazumov z Združenim kraljestvom Velika Britanija in Severna Irska (v nadaljnjem besedilu: predlog) ( 4 ) . Priloge k predlogu vsebujejo oba sporazuma.

4. Predlog temelji na postopku, ki je določen v členih 217 in 218(6), členu 218(7) in drugem pododstavku člena 218(8) Pogodbe o delovanju Evropske Unije (PDEU), zato je potrebno tudi soglasje Evropskega parlamenta.

5. Pri sporazumu o varnostnih postopkih za izmenjavo in varovanje tajnih podatkov ni pripomb glede varstva osebnih podatkov. Pripombe, ki sledijo, se nanašajo na sporazum o trgovini in sodelovanju. Sporazum o trgovini in sodelovanju je sestavljen iz sedmih delov (ter številnih prilog in treh protokolov): skupne in institucionalne določbe (prvi del); trgovina (vključno z digitalno trgovino), promet, ribištvo in druge ureditve (drugi del); kazenski pregon in pravosodno sodelovanje v kazenskih zadevah (tretji del); tematsko sodelovanje (četrti del); sodelovanje v programih Unije, dobro finančno poslovodenje in finančne določbe (peti del); reševanje sporov in horizontalne določbe (šesti del) ter končne določbe (sedmi del).

4. SKLEPNE UGOTOVITVE

37. ENVP pozdravlja sporazum o trgovini in sodelovanju ter sporazum o varnostnih postopkih pri izmenjavi in varovanju tajnih podatkov, ki sta ju sklenila EU in Združeno kraljestvo. Še zlasti je zadovoljen, ker je eden ključnih elementov sporazuma o trgovini in sodelovanju spoštovanje in varovanje človekovih pravic. V omenjenem sporazumu pozdravlja tudi zavezo pogodbenic o zagotavljanju visoke ravni varstva osebnih podatkov.

38. Vendar je v zadevnem sporazumu na področju trgovine prišlo do sprememb v horizontalnih določbah, ki jih je leta 2018 potrdila Evropska komisija, kar v povezavi z nekaterimi drugimi določbami sporazuma vzbuja dvom, ali bo avtonomija EU glede temeljnih pravic do varstva podatkov in zasebnosti pri digitalni trgovini zares zagotovljena. ENVP zato priporoča, da se besedilo o varstvu podatkov in zasebnosti, ki je bilo dogovorjeno z Združenim kraljestvom, obravnava kot izjema in ne bo podlaga za prihodnje trgovinske sporazume z drugimi tretjimi državami. Takšen pristop je treba pojasniti vsem deležnikom in trgovinskim partnerjem, zato ENVP Komisijo poziva, da jasno ponovi svojo zavezo horizontalnemu stališču kot edini podlagi za prihodnje trgovinske sporazume med EU in drugimi tretjimi državami ter poudari, da varstvo osebnih podatkov in pravica do zasebnosti ne bosta predmet pogajanj.

39. Kar zadeva kazenski pregon in pravosodno sodelovanje v kazenskih zadevah, ENVP Komisiji izreka pohvalo, da je v sporazum o trgovini in sodelovanju vključila zaščitne ukrepe za varstvo podatkov, ki so zaradi občutljivosti tovrstnega sodelovanja še toliko pomembnejši. Obžaluje pa, da sporazum ne vključuje kategorizacije posameznikov, na katere se nanašajo osebni podatki, iz člena 6 direktive o kazenskem pregonu niti podrobnejših in učinkovitejših zaščitnih ukrepov za nadaljnje prenose podatkov. ENVP pozdravlja, da določbe o podatkih iz evidenc podatkov o potnikih (PNR) odražajo mnenje Sodišča EU št. 1/15, toda obžaluje, da se ni bilo mogoče dogovoriti o krajšem prehodnem obdobju za izbris podatkov iz teh evidenc ali skupnem seznamu hudih kaznivih dejanj. ENVP poleg tega priporoča, da se za vse prihodnje spremembe prümskega okvira, ki bi jih sklenile uvesti države članice in bi pomenile dodatne zaščitne ukrepe, zagotovi, da se v celoti vključijo v sporazum, obe pogodbenici pa jih morata nato tudi izvajati. Obžaluje pa, da v sporazum niso bile vključene posebne določbe EU o omejitvi namena ter o pravilnosti, aktualnosti in roku hrambe podatkov.

40. ENVP poudarja, da mora premostitveni mehanizem ostati izjema in ne sme biti precedenčni primer za prihodnje sporazume o trgovini in sodelovanju z drugimi tretjimi državami.

41. ENVP pričakuje, da se bo z njim opravilo posvetovanje o kakršnem koli predlogu ali priporočilu Svetu v skladu s členom 218 PDEU o začetku pogajanj glede vseh prihodnjih dopolnitvenih sporazumov, ki vplivajo na varstvo pravic in svoboščin posameznikov pri obdelavi osebnih podatkov.

42. ENVP ugotavlja še, da so pri pripravi sporazuma o trgovini in sodelovanju očitno predpostavili, da se bodo na podlagi splošne uredbe o varstvu podatkov in direktive o kazenskem pregonu izdali sklepi o ustreznosti (in ostali veljavni v bližnji prihodnosti). Zato bi rad spomnil na svoja priporočila iz mnenja št. 2/2020, naj Unija sprejme ukrepe za pripravo na vse možne primere, tudi na tiste, kadar sklep o ustreznosti sploh ne bi bil sprejet ali kadar bi bil sprejet samo v zvezi z nekaterimi področji.

Bruselj, 22. februar 2021. Wojciech Rafał WIEWIÓROWSKI

(1) Glej Sklep Sveta (EU) 2020/2252 z dne 29. decembra 2020 o podpisu, v imenu Unije, in začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 444, 31.12.2020, str. 2), ter zadevna sporazuma (UL L 444, 31.12.2020, str. 14, in UL L 444, 31.12.2020, str. 1463). Poleg tega sta Evropska skupnost za atomsko energijo (Euratom) in Združeno kraljestvo sklenila sporazum o sodelovanju na področju varne in miroljubne uporabe jedrske energije. Glej Sklep Sveta (Euratom) 2020/2253 z dne 29. decembra 2020 o odobritvi sklenitve, s strani Evropske komisije, Sporazuma med Vlado Združenega kraljestva Velika Britanija in Severna Irska ter Evropsko skupnostjo za atomsko energijo o sodelovanju na področju varne in miroljubne uporabe jedrske energije ter sklenitve, s strani Evropske komisije v imenu Evropske skupnosti za atomsko energijo, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL L 444, 31.12.2020, str. 11).

(2) Glej Sklep Sveta z dne 29. decembra 2020 o podpisu, v imenu Unije, in začasni uporabi sporazuma o trgovini in sodelovanju med EU in Združenim kraljestvom ter sporazuma o varnosti pri izmenjavi podatkov. Glej tudi obvestilo o začasni uporabi obeh sporazumov (UL L 1, 1.1.2021, str. 1).

(3) Sestavljajo ga predstavniki Unije in Združenega kraljestva, sopredsedujeta pa mu član Komisije in predstavnik Vlade Združenega kraljestva. Komisija zastopa Unijo. Vsaka država članica lahko pošlje enega predstavnika, ki bo vključen v delegacijo Unije.

(4) COM(2020)856.